Pressemeddelelse,

25. september 2018

**Gentofteborger med biograf i blodet bliver direktør i Hellerups nye Roof Top biograf.**

**Når biografejer Michael Obel snart slår dørene op til sit nye eksklusive femsalsbiograf, MovieHouse Hellerup, med Danmarks bedste biografudsigt, bliver det med en kompetent spiller i baghånden. Han har nemlig sikret sig tidligere direktør for Nordisk Films danske biografer, Lars Jørgensen, som direktør.**

Lars Jørgensen er 56 år gammel med bopæl i lokalområdet. Han har de sidste 16 år haft ledende stillinger i Nordisk Film Biografer. Fra 2002 fungerede Lars som driftsdirektør for den danske biografkæde, indtil han i 2013 overtog posten som landedirektør med overordnet operationelt ansvar og i alt 950 medarbejdere fordelt rundt i Danmark. En stilling han bestred indtil i år.

For biografejer Michael Obel har det i årevis været en drøm at etablere en ny biograf i Hellerup. Han er begejstret for, at det nu er lykkedes at indgå en direktør aftale med Lars Jørgensen

og udtaler:

- ”Lars har en stor passion for at give publikum verdens bedste biografoplevelse og at han så samtidig er borger i Hellerup området, er et unikt sammentræf, som ikke fås bedre. Vi er meget optaget af at give borgerne en lokalbiograf, som de kan være stolte af at besøge. Vores ambition er at skabe et biograf-fællesskab, som giver publikum rigtig mange gode grunde til at blive i kommunen for at gå i biografen. Den ambition kæmper vi hver dag for at levere, så det håber vi lykkes.”

Lars Jørgensen ser selv frem til at blive en del af **MovieHouse** Hellerup. Han supplerer:

- ”At få lov at åbne en helt ny og moderne biograf er jo enhver biografmands drøm. Endnu bedre er det, at der bliver tale om en fantastisk flot biograf, hvor design, interiør og atmosfære går op i en højere enhed. Jeg kommer selv fra nærområdet og glæder mig i den grad til at tage imod de mange gæster og give dem store biograf- og kulturoplevelser i de unikke rammer.”

**Eksklusiv setting og god service**

**MovieHouse** Hellerup bliver hovedstadsområdets nyeste biograf med fem sale i topklasse og Danmarks eneste Roof Top biograf på toppen af Experimentarium i hjertet af Hellerup. I det hele taget bliver biografomgivelserne i topklasse med fokus på kvalitet, komfort, højt serviceniveau og hyggelig, afslappet stemning både i salene og foyerområdet.

Biografgæsterne får Danmarks bedste biografudsigt fra biografens lounge med fri udsigt til Øresund. Der installeres to express-elevatorer fra stueplan og op til biografen på 3. sal. Og i MovieHouse’s fem sale installeres den nyeste teknologi og luksussæder (med tilhørende puder og varmetæpper), der kan lægges helt ned, mens man ser film.

Biografen er godt nyt til biografgængere i lokalområderne Hellerup, Charlottenlund, Skovshoved, Klampenborg, Taarbæk og ydre Østerbro omkring Svanemøllen, som nu får **MovieHouse** Hellerup som nærmeste biograf. Oveni købet som noget unikt i Storkøbenhavn kan **MovieHouse** tilbyde sine biografgængere gratis parkering.

**Stort publikumspotentiale**

**MovieHouse** Hellerup bliver en del af det vibrerende havnemiljø med Experimentarium og Waterfront som omdrejningspunkter. Experimentarium har årligt godt 400.000 gæster, og Waterfront kan bryste sig af op mod 2,5 mio. årlige besøgende. Hele Tuborg-området er næsten allerede fuldt etableret og fungerer som nærområder for mange borgere, der enten besøger Experimentarium, arbejder i området eller går i Waterfront, som rummer fitness, shopping og spisning. Hertil kommer, at Tuborg Syd-lokalplanen er vedtaget, og der udvides med et stort antal nye boliger inden for de næste par år.

Byggeriet af **MovieHouse** Hellerup er i fuld gang, og det forventes at biografen åbner i slutningen af november i år.

For kontakt til Michael Obel, ring på tlf. 20 200 300 eller Lars Jørgensen 61 63 84 20.

For yderligere information, kontakt undertegnede.

Med venlig hilsen

Have Kommunikation

Tlf. 33 25 21 07

Kontakt: Michael Feder, mobil: 22 43 49 42, mail: michael@have.dk